Framleiðsla á vöktunarbúnaði fyrirtækisins Controllant meðal annars fyrir bóluefni Pfizer hefur margfaldast á skömmum tíma. Veldisvöxtur er hjá fyrirtækinu.
Umfang framleiðslu hjá fyrirtækinu Controllant hefur aukist gífurlega á skömmum tíma vegna aukinnar eftirspurnar. Vöktun lyfja frá fyrirtækinu Pfizer er eitt af stærstu verkefnum fyrirtækisins. Nú eru framleidd um tuttugu og tvö þúsund eintök af vöktunarbúnaði á viku sem til skamms tíma var mánaðarframleiðsla fyrirtækisins. Veldisvöxtur hefur verið hjá fyrirtækinu síðasta ár.
Framleiðslan hefur farið úr á milli fjögur og fimm þúsund tækjum í tuttugu og tvö þúsund á rúmu hálfu ári. Búnaðurinn er sendur til yfir hundrað landa víða um heim og fer þeim fjölgandi.
Starfsmönnum hefur fjölgað úr hundrað og þrjátíu í tvö hundruð og tíu frá ársbyrjun. Meirihluti þeirra er á Íslandi en einnig eru um tuttugu starfsmenn víðs vegar um heim sem vinna að fjölbreyttum verkefnum allt frá tækniþjónustu til innleiðingarþjónustu. Bæði er um vélbúnað og hugbúnað að ræða. Fyrirtækið annast bæði eftirlit með hitastigi og staðsetningu lyfjasendinga og fyrir matvælaiðnað. Fyrir tilkomu fyrirtækisins fór fjórðungur lyfjasendinga oft forgörðum í sendingum. Nú komast tæp hundrað prósent lyfja heil á leiðarenda að sögn Elínar Maríu Björnsdóttur mannauðsstjóra hjá Controllant.
Og með þessum heimsfaraldri þá höfum við þurft að hraða upp okkar framleiðslu og fjölga starfsmönnum gríðarlega og aukið afkastagetu okkar teyma
Við sjáum alveg klárlega fram á áframhaldandi vöxt bæði út af bóluefninu og þessi þjónusta á alveg líka heima í öðrum sviðum lyfjafyrirtækjanna